Dankie vir my suiwer Afrikaans | Netwerk24
Deur H.B. Kruger, Bela-Bela 17 Julie 2019 00:00
Fred Pheiffer, mederedakteur van die Buro van die Woordeboek van die Afrikaanse taal, het in die rubriek Woordwisseling (13.07) ’n paar omstrede stellings gemaak.
Pheiffer skryf ’n hele paar moderne tale het uit ’n gemeenskaplike moeder- of stamtaal ontwikkel.
Dit is natuurlik korrek, soos blyk uit die taalstruktuur en woordeskat van onder meer Duits, Nederlands, Sweeds, Deens, Noors, Engels en Afrikaans.
Maar dan sê hy die “verbete najaag van Afrikaanse taalsuiwerheid – met ’n sterk skeut nasionalisme en ’n antagonisme jeens Engels – dateer van ’n vorige era en dit was nouliks taalkundig gefundeer”.
Hy vra verder of dit wat in die 1950’s as Anglisismes verguis sou word, nie reeds aan die begin van die 1800’s in Afrikaans bestaan het nie.
Of hy dit so bedoel het of nie, is die oorheersende indruk wat hy by my laat dat hy as apologeet vir die kondonering van Anglisismes optree.
Ek was ’n taalonderwyser en is vandag steeds dankbaar vir leermeesters (onderwysers en dosente) wat ’n liefde vir suiwer Afrikaans by ons gewek het.